Askerbanen

Askerbanen er en dobbeltsporet jernbane mellom Lysaker stasjon og Asker stasjon, parallelt med Drammenbanen. Askerbanen og Drammenbanen løper sammen på Sandvika stasjon, som er banens eneste destinasjon. Det meste av banen går i tunnel. Banen er dimensjonert for 160 km/t toppfart.

Historikk
Banens første del ble åpnet 27. august 2005, mellom Sandvika og Asker, en strekning på 9,7 km. Strekningen videre til Lysaker på ytterligere 6,7 km ble tatt i bruk i 26. august 2011. Askerbanen er finansiert som en del av Oslopakke 2. 

De i alt fire sporene på strekningen Asker – Lysaker skal sikre effektiv drift og hindre at det oppstår kø på jernbanenettet her: På strekningen Asker – Sandvika går Askerbanen utenom fem stasjoner på Drammenbanen, mens linjen går utenom tre stasjoner på strekningen Sandvika – Lysaker. Normalt skal derfor det meste av godstrafikken og alle regiontog benytte den nye banen. Bare lokaltogene bruker normalt den gamle Drammenbanen. Pr. 2024 gjelder dette ruten L1 Lillestrøm–Asker/Spikkestad. I tillegg penses andre tog over på den gamle banen i perioder med arbeider på Askerbanen, eller når banen er stengt eller har begrenset kapasitet av andre grunner.

Planer for videre utbygning
Planer for Oslotunnel 2
Jernbaneverket skisserte opp at strekningen videre fra Lysaker til Skøyen etter hvert også ville få fire spor, men at dette ikke var prioritert på den tiden (oktober 2011, tidligere uttalelser sa at man først ville begynne å jobbe med dette «en gang etter 2015»). Siden man med to nye spor på denne strekningen ikke ville kunne «bypasse» noen stasjoner, har behovet for de nye sporene her heller blitt knyttet til om det blir bygd nye dobbeltspor i en «Oslotunnelen nr2»JBV.no - Jernbaneverket utreder ny tunnel under Oslo (01.11.2011): Det ville vært lite merverdi med en utbygging dersom det var 4 spor på strekningen Lysaker - Skøyen, og kun 2 spor på Skøyen - Oslo S, og vice versa. I forbindelse med fremleggingen av Forslag til Nasjonal transportplan 2014–2023 ble det i 2011/2012 «utredet tre ulike tunnelalternativer fra Oslo S til Lysaker: via Filipstad, via Nationaltheatret og via Majorstuen.» med tanke på dette. En god uke etter fremleggingen, 8. mars 2012, ble det bestemt at det skulle lages en konseptvalgutredning kun for å se nærmere på detteJBV.no - Ny Oslotunnel blir helt nødvendig (08.03.2012), denne utredningen skulle egentlig være ferdig innen 1. oktober 2014Aftenposten.no - Nå starter arbeidet med ny jernbanetunnel under Oslo (18. august 2012), men ble i stedet lagt fram 23. november 2015 som en del av KVU Oslonavet.  Her konkluderte man med at man ønsket to dobbeltspor på hele strekningen fra Lysaker til Oslo S, med adskilt regiontrafikk og lokaltrafikk (S-bane). Om det nye dobbeltsporet fra Lysaker til Oslo S også skulle bli kalt Askerbanen, er uavklart.

Fra Oslotunnel 2 til rikstunnel
I 2021 ble videre planlegging av nytt dobbeltspor i tunnel fra Oslo S til Lysaker stoppet som følge av at det ikke var tilstrekkelig med penger. I 2022 bad så samferdselsministeren Jernbanedirektoratet om å utarbeide et beslutningsgrunnlag for det som nå ble kalt ny rikstunnel.Pressemelding | Dato: 16.06.2022| Nr: 89/22; https://www.regjeringen.no/no/aktuelt/ber-jernbanedirektoratet-om-a-utarbeide-et-beslutningsgrunnlag-for-ny-rikstunnel-for-jernbanen/id2919152/

 Referanser 


Kategori:Jernbanestrekninger i Norge med persontrafikk
Kategori:Jernbanestrekninger i Oslo
Kategori:Jernbanestrekninger i Akershus
Kategori:Jernbanestrekninger åpnet i 2005
Kategori:Jernbanestrekninger åpnet i 2011
Kategori:2005 i Norge
Kategori:2011 i Norge
Kategori:Jernbanebyggverk i Bærum
Kategori:Jernbanebyggverk i Asker